Is jy gereed vir ‘n geestelike vraelys? Jy kan die toets skryf as jy belangstel. Net vier vragies, dan kan ons dieper kyk.
Laat ons nie stilstaan by die eerste dinge wat aangaande Christus verkondig word nie, maar verder gaan na die volle inhoud van die boodskap. Ons wil nie opnuut die fondament lê deur te praat oor die bekering uit ‘n leefwyse wat tot die dood lei nie, of oor geloof in God, die leer van die doop en die handoplegging, die opstanding van die dooies en die ewige oordeel nie.
Dit is net die eerste dinge, nie eers volle inhoud van ons Jesus-lewe, wat hier in twee versies opgesom word. Ek is seker in die vraelys sal ons ‘n maklike “ja” kan antwoord – of twyfel jy dalk aan jou toewyding aan hierdie eerste dinge…
Ons is almal volwasse en kan self besluit. Dit is die wonder van die Christendom – ‘n kragtige keuse wat die onsienlike wêreld beweeg. Daarom besluit ons om Jesus en Jesus gekruisig te aanvaar. Hierdie besluit het ‘n nuwe lewe tot gevolg. Dit is die fondament van geloof in God.
Daarop sê Jesus vir hom: “Dít verseker Ek jou: As iemand nie opnuut gebore word nie, kan hy die koninkryk van God nie sien nie.”
Deur die doop is ons immers saam met Hom in sy dood begrawe, sodat, soos Christus deur die wonderbaarlike magsdaad van die Vader uit die dood opgewek is, ons ook so ‘n nuwe lewe kan lei.
Die pragtige simboliek van die doop wat die begrafnis van die ou lewe met so ‘n konkrete ritueel bevestig, is kragtig en bevrydend. Die opstandingskrag van Jesus word vir ons vrygestel as ons gehoorsaam is aan die wil van God net soos Jesus.